*Молитва преподобномученику Афанасию Брестскому.*

**О великий угодниче Христов, святый преподобномучениче** **Афанасие! К тебе мы ныне, яко к теплому нашему заступнику и скорому помощнику молитвенно прибегаем и из глубины сердца взываем: призри на нас грешных и недостойных и умоли Человеколюбца Бога, да не осудит нас по беззакониям нашим, но да сотворит с нами по великой Своей милости.**

**Огради нас святыми своими молитвами от суемудрия и суеверия и, яко пастырь добрый, упаси заблудшия овцы стада Христова и в дом Господень всех нас приведи. Огради нас от соблазнов, ересей и расколов и настави твердо веру православную сохраняти.**

**О, скорый о нас предстателю и заступниче, благоприятным твоим ходатайством умоли Господа и Спасителя нашего, да ниспошлет Он нам тихое и богоугодное житие, да уврачует Своею благодатию болезни наши душевные и телесные, да согреет наши сердца любовию друг ко другу и да утвердит в наших сердцах братолюбие и единомыслие.**

**Испроси всем нам, отче Афанасие, у Господа Вседержителя вся потребная для жизни нашей: земли плодородие, благорастворение воздухов и мирнаго устроения. Страну нашу, веси и грады сохрани молитвами твоими от огня, потопа, труса, вражескаго нашествия и внутренних нестроений.**

**Егда же приидет час кончины жизни нашея, сподоби нас принести искреннее исповедание грехов наших и сотворити плоды достойны покаяния, да и мы в чистем сведении совести нашея представше ко Господу, сподобимся деснаго стояния и со всеми святыми воспоем славу Отцу и Сыну и Святому Духу во веки веков. Аминь.**